**HEI MAHI: Te āta tirotiro i te hekaheka**

**Te kaupapa**

I tēnei mahi nei, ka whakapakari te ākonga i ana pūkenga āta tirotiro me ana mātauranga pūtaiao. Ka kohia, ka whakamāoritia anō hoki ētahi raraunga, ka whakamāoritia hoki ētahi whakaaturanga.

Hei te otinga o te mahi nei, te tikanga ka āhei te ākonga:

* te tautohu i ētahi āhuatanga ōkiko o ētahi tauira hekaheka
* te ako me te whakamahi i ētahi kupu pūtaiao reo Māori, reo Pākehā anō
* te whakamahi i ngā pūkenga pūtaiao ‘Te kohi me te whakamāori raraunga’ me ‘Te whakamāori whakaaturanga’.

**He kōrero mā te kaiako**

Mā roto i te mahi nei ka whakapakaritia ētahi pūkenga e rua o ngā ākonga – te kohi me te whakamāori raraunga, me te whakamāori whakaaturanga.

***Te kohi me te whakamaori raraunga***

Ko te āta tirotiro tētahi o ngā mahi mātāmua o te pūtaiao. Nō roto mai ngā mātauranga pūtaiao i ngā raraunga ka puta ake i te tirotiro arorangi, i te tirotiro tihoi anō hoki i te ao tūroa – i ngā mea ka kite te karu, ka rongo te ringa, ka rongo te ihu, ka taea te ine. Ko te hīkaro te kupu mō te whakataunga ka hua ake i ō mahi āta tirotiro – koia tāu nā whakamāoritanga o tāu e kite ana, e rongo ana rānei. .  
  
Ki te tika te āhua o ngā pātai, ka taea e te kaiako te whakaatu ki te ākonga te rerekētanga o te āta tirotiro me te hīkaro. I te nuinga o te wā, ko ngā rerenga pēnei i te “E kite ana au”, he āta tirotiro, he mātakitanga te mahi. Waihoki, ko te nuinga o ngā rerenga pēnei i te “Ki taku whakaaro”, he hīkaro. Hei tauira, “E kite ana au i ngā pihapiha parauri”, he āta tirotiro, he mātakitanga tēnā. Engari ko tēnei, “Ki taku whakaaro, kāore e pai te kai i tēnei momo harore”, he hīkaro.

***Te whakamāori i ngā whakaaturanga***

I te wā e tirohia ana ngā whakaahua me ngā hoahoa, ka pai anō tā te kaiako āwhina i ngā ākonga ki te whakamāori i ngā whakaaturanga. Me kuhu pea ētahi kupu pūtaiao me ngā kōrero mō ngā wāhanga o te hoahoa – te taitara, ngā tapanga whakaingoa, ngā pere, ngā aha atu. Hei tauira, he pārongo anō kei ngā kāri whakaahua hekaheka, atu i te whakaahua noa. He taitara tō ia kāri e whakaatu ana i te ingoa noa me te ingoa pūtaiao o te hekaheka, ā, tērā pea kei te kitea anō hoki te kāinga noho, te tipu rānei koia te kāinga noho o te hekaheka.

Whakaarohia ake ēnei mātauranga/pūkenga, ka whiriwhiri ai me pēhea tō tautoko i ngā ākonga i a rātou e āta tirotiro ana i ngā hekaheka tūturu me ngā whakaahua o ētahi momo hekaheka..

***He rauemi hei hāpai i te punakupu me ngā mōhiotanga e pā ana ki a ngāi hekaheka***

Whakamahia te tuhinga [*Ngā Hekaheka o Aotearoa* - kuputaka](https://www.sciencelearn.org.nz/resources/2673-nga-hekaheka-o-aotearoa-kuputaka) hei kimi i ngā kupu e hāngai ana – reo Māori, reo Pākehā – me ngā hononga ki ngā kōrero whaitake mō tēnei kaupapa.

***Te hāpai i te haumaru***

Ki te hiahia koe kia whāwhā rawa, kia hongi rānei ō ākonga i ngā hekaheka i roto i ngā mahi āta tirotiro i ngā tauira, whakamahia ko ngā harore kei te hokomaha, he harore rānei nā te mātanga harore i kohi. Mēnā he momo hekaheka anō e whakamahia ana, me noho ki tētahi ipu kua āta taupokina – ko ngā whatu anake me kai atu.

***He mahi whakawhanake***

Hei aromatawai arataki, kawea ake tēnei mahi i mua, i muri anō i te whāwhā i ngā rauemi o *Ngā Hekaheka o Aotearoa*. Āta tirohia mēnā kua piki haere te māramatanga pūtaiao o ngā ākonga me ō rātou pūkenga pūtaiao, tae atu ki tō rātou mōhio ki ngā hekaheka.

***Ngā mea e hiahiatia ana***

* He harore i hokona i te hokomaha, i kohia rānei e tētahi mātanga ki ngā harore o tō rohe
* He taputapu mō te āta tirotiro/mātaki (he arotahi ā-ringa, he karu whakarahi matihiko, he tēpu me te kāmera, he tauine, he ine-taumaha kīhini, he aha atu)
* Ngā kōrero hei tohatoha ki ngā ākonga
* Ngā kāri whakaahua hekaheka
* He pepa hei tuhituhi whakaaro

**He kōrero mā te ākonga**

***Te mātaki i ngā hekaheka***

Matapakihia ēnei e whai ake nei, tuhia rānei ō whakautu.

1. Āta tirohia ngā hekaheka. He aha ētahi kupu hei whakaahua i tāu e kite atu ana?

1. Whakamahia he taputapu mātaki hei āta tirotiro i ngā hekaheka, pēnei i te arotahi ā-ringa, whakaahuatia rānei ki te kāmera, ka whakarahi ake ai i tōna āhua. Whakaahuatia ā-kupu nei tāu e kite ana ināianei..

1. Whiriwhiria ētahi atu huarahi hei āta tirotiro i te hekaheka, hei kohi raraunga hoki mōna. Ka taea te ine tōna rahi? Ka taea te ine tōna taumaha? Tuhia ēnei raraunga.

1. I a koe e tuhi ana i ngā raraunga, he aha koe i mōhio ai mēnā he tirohanga/mātakitanga, he hīkaro rānei te mea e tuhia ana?

1. Mehemea he maha ngā momo hekaheka e tirohia ana, me whakatairite tēnā me tēnā. Matapakia tahitia ki tētahi hoa, tuhia rānei ētahi o ō mātakitanga.

1. Tuhia he whakaahua tere nei, māmā nei o tāu i kite ai. Tapiria he taitara, ka whakaingoa ai hoki i ngā wāhanga o te hekaheka.

***Te āta tirotiro i ngā whakaahua o ngā hekaheka***

Matapakia ēnei e whai ake nei, tuhia rānei ō whakautu.

1. He aha tāu e kite atu ana i ngā kāri?
2. Āta tirohia te hekaheka kei tētahi o ngā kāri. He aha ētahi kupu hei whakaahua i tāu e kite ana??
3. Āta tirohia ētahi hekaheka e rua. He aha ētahi whakatairitenga e taea ana e koe i waenga i aua hekaheka e rua?
4. I a koe e tuhi ana i ngā pārongo, he aha koe i mōhio ai mēnā he tirohanga/ mātakitanga, he hīkaro rānei te mea e tuhia ana?
5. Ka taea e koe te whakamahi ngā whakaahua hei kohi i ētahi atu raraunga mō aua hekaheka?
6. He aha ētahi pārongo kei ngā kāri kāore pea e riro mai mēnā e āta tirohia ana ngā tauira hekaheka tūturu?
7. Mēnā he tohunga pūtaiao koe, ki ō whakaaro, he aha ngā painga, he aha anō ngā ngoikoretanga o te tirotiro whakaahua, tē tirotiro ai i ngā tauira o ngā hekaheka tūturu?

# 